蒙晁美叔秘監召觀書帖繼示長句次韵
作者：畢仲游
朝代：宋

paragraphs: 作官在閒地，而我不得閒。
有懷南陽書，三載願未還。
駕言覲中郎，踴躍心桓桓。
軟言慰孤寂，芳樽潔晨餐。
詞妙編簡動，理愜心意安。
期爲高人知，匪效男女歡。
珍怪漸傾寫，寶墨來三韓。
內愧無衣裾，靦面依門闌。
元匪白眉者，謬作青眼看。
古書羅異代，千百猶未殫。
如何二王迹，到今紙墨完。
若獲摩尼珠，寘在承露盤。
開緘龍蛇踴，偃蹇風濤寬。
熟視已收卷，愛惜還重觀。
筆意不可盡，始知學書難。
永慚出納卑，敢近華省觀。
珍重難再覿，出門猶據鞍。